Nord Projekt AS

Nord Projekt AS on Eesti projekteerimisbüroo. AS Nord Projekt pakub interdistsiplinaarseid lahendusi, mis katavad kogu tööprotsessi, esimesest ideest paberil kuni linnapildis kõrguva valmis hooneni. Peaaegu 30-aastase büroo 16 tippspetsialistist koosneva meeskonna käe alt on tulnud nii avalikus kasutuses olevaid ehitisi (nt KUMU kunstimuuseum, Saku Suurhall, Audentese Spordihall) kui ka ärihooneid (Rocca al Mare keskus, Maxima logistikakeskus, Strand hotell) ja elamuid (Suur-Jõekalda ja Padriku elurajoonid). Samuti on Nord Projektil kogemusi modernsete autokeskuste rajamisel. Nord Projekti projekteerimistööd hõlmavad nelja suuremat valdkonda: peaprojekteerimist-projektijuhtimist, arhitektuuri, konstruktsioone ja tugevvoolupaigaldisi. Koos projektikohaste partneritega soovitakse klientidele pakkuda võimalikult mugavaid kõik-ühes lahendusi ning kujundada innovaatilist ja jätkusuutlikku linnakeskkonda. Nord Projekt ettevõttes on viis põhilist projekteerimissuunda: Peaprojekteerimine algab küsimusest: “Mis on sekke projekti eesmärk?” Seejärel määratletakse töö raamistik: millised on kliendi soovid ja vajadused, missugused kitsendused antud objektile kehtivad, mis peab ja mis võib olla. Peaprojekteerimise käigus komplekteeritakse just käesoleva töö iseloomust lähtudes sobivaim projekteerimismeeskond ja pannakse paika ajagraafik, pidades sealjuures alati silmas valmivat projekti kui tervikut. Tagamaks parimad võimalikud lahendused on kogu protsessi vältel tähtsal kohal suhtlus kliendiga. Projekteerimise käigus mõeldakse läbi kõik valmiva objektiga seotud lahendused, alustades hoonet kandvatest tarinditest ning lõpetades ruumide akustika ja loomuliku valguse küsimustega. Lähtudes tellija soovidest pannakse paika hoone kasutamise funktsionaalskeem, töötatakse välja ehituskonstruktsioonid ja tehnosüsteemid, kavandatakse fassaad ja valitakse välisviimistlusmaterjalid. Samuti garanteeritakse, et valmiva objekti iga detail on lisaks oma otstarbelisele rollile ka osake esteetilisest tervikust. Kandekonstruktsioonid on hoone skelett, millele toetuvad kõik ülejäänud ehituskomponendid. Sellel on määrav roll turvalisuse ja vastupidavuse küsimuses. Tänu oma pikaajalisele kogemusele leitakse igale projektile parim konstruktsioonilahendus, kindlustades kliendile soovikohase ja ökonoomse hoone, mis jääb linnapilti ilmestama mitmeteks põlvkondadeks. Lähtuvalt ruumidele ette nähtud funktsioonidest ja tellija erisoovidest kavandatakse hoonele turvalised, töökindlad ja kaasaegsed tugevvoolupaigaldised, mis võimaldavad elektrienergiat toota, salvestada ja laiali jaotada. Lisaks sellele on Nord Projekti elektriinseneridel nii väljaõpe kui ka kogemused valgusarvutuste teostamises. Valgusarvutused võimaldavad täpselt määrata, missugune valgustussüsteemi lahendus oleks valmiva hoone seisukohalt kõige funktsionaalsem ja säästlikum. Detailplaneeringu loomine on esimene samm uue hoone valmimise poole. Töö käigus tehakse kindlaks antud krundi võimalused ja piirangud ehitustegevuseks, arvestades näiteks haljastust, keskkonnamõjusid ja muinsuskaitseseadust. Detailplaneeringul on ennekõike juriidiline tähtsus – see tagab, et ühel maa-alal toimuv ehitus vastaks kohaliku omavalitsuse plaanidele ja saaks loomulikuks osaks ümbritsevast keskkonnast laiemalt. Vastavalt iga projekti iseloomule kasutatakse vajadusel partnerite abi. Nende osutatavate teenuste alla näiteks teedeehituslik osa, küte, ventilatsioon, jahutus, veevarustus, kanalisatsioon, tuleohutus, nõrkvoolupaigaldised ja automaatika. Tuntumaid projekte on kindlasti Rocca al Mare Keskus, Saku Suurhall, Tornimäe kaksiktornid, Audi Torn, KUMU kunstimuuseum, Tammsaare ärikeskus ja Põhja Prefektuuri kesklinna jaoskonna hoone. Rocca al Mare keskus on kaubanduskeskus Tallinnas Haabersti linnaosas, mis avas uksed 1998. aastal, olles tollal esimene ja suurim omataoline ostukoht Eestis. Saku Suurhall on üle 10 000 külastaja mahutav multifunktsionaalne areen äri-, spordi- ja meelelahutusüritusteks. Selle loomise idee sündis 1998. aastal, kuid ehitis ise valmis 2001. aasta sügisel. Tammsaare Ärikeskus ühendab inspireeriva keskkonna mugavate ja põhjalikult läbimõeldud lahendustega. Kolmeosalisest büroohoonest avanevad kaunid linnavaated, see on hoolikalt komponeeritud pisidetailide suurejooneline kooslus, mille eesmärgiks on pakkuda inspireerivat töökeskkonda. Kumu on Eesti Kunstimuuseumi peahoone ning suurim ja esinduslikem näitusepaik Eestis. Muuseumis saab ülevaate Eesti kunsti eri ajajärkudest – akadeemilisest stiilist modernismini, sovetpopist kaasaegse kunstini. Eraldi vaatamisväärsus on maja moodne arhitektuur. "Nord Projekt/ettevõttest". Vaadatud 31.03.2020. "Nord Projekt/teenused". Vaadatud 31.03.2020. "Nord Projekt/referentsid". Vaadatud 06.04.2020. "Rocca Al Mare keskus". Vaadatud 06.04.2020. "Saku Suurhall". Originaali arhiivikoopia seisuga 12.08.2020. Vaadatud 07.04.2020. "Tammsaare ärikeskus". Vaadatud 07.04.2020. "KUMU kunstimuuseum". Vaadatud 07.04.2020.